হাতের পেশিতে চোট নিয়ে আশঙ্কা উধাও। ফিট হয়েই আজ, রবিবার মাঠে ফিরছেন রোহিত শর্মা।
দিল্লিতে দ্বিতীয় একদিনের ম্যাচে ব্যাট করার সময় হাতের পেশিতে টান ধরেছিল রোহিতের। যা নিয়ে অস্বস্তি তৈরি হয়েছিল ভারতীয় শিবিরে। কিন্তু শনিবার নেটে দীর্ঘ সময় ধরে স্বাভাবিক মেজাজেই ব্যাটিং করেন রোহিত। পরে ভারতীয় শিবির থেকেও জানিয়ে দেওয়া হয় যে, তিনি সম্পূর্ণ ফিট রয়েছেন। যার অর্থ রবিবার অজিঙ্ক রাহানের সঙ্গে রোহিতই ইনিংসের ওপেন করবেন।
তবে শনিবার মোহালি স্টেডিয়ামে ভারতীয় দলের প্র্যাক্টিসে সেরা আকর্ষণ হয়ে রইলেন অধিনায়ক মহেন্দ্র সিংহ ধোনি এবং সহ-অধিনায়ক বিরাট কোহলি। দিল্লিতে শেষ ম্যাচে ধোনির ব্যাটিং নিয়ে ফের প্রশ্ন উঠেছিল। পাল্টা জবাব দিতে মরিয়া ধোনি শনিবার নেটে আলাদাভাবে ব্যাটিং প্র্যাক্টিস সারেন পেসার এবং স্পিনারদের বিরুদ্ধে। নেটে দীর্ঘ সময় ব্যাটিং করেছেন বিরাট কোহলিও। যদিও অনুশীলন করেননি হার্দিক পাণ্ড্য।
রোহিত ফিট হয়ে গেলেও সুরেশ রায়নার পক্ষে চলতি একদিনের সিরিজে ফেরা কার্যত অসম্ভব হয়ে পড়েছে। শনিবারও তিনি দলের সঙ্গে নেটে অনু‌শীলন করেন। তবে ভারতীয় শিবির থেকে ফের জানিয়ে দেওয়া হয় যে, রায়না এখনও ম্যাচ খেলার মতো ফিটনেস অর্জন করতে পারেননি। প্রশ্ন উঠছে, তাহলে রায়নাকে দলের সঙ্গে কেন বহন করা হচ্ছে? ভারতীয় শিবিরের ব্যাখ্যা, প্রথম তিনটি একদিনের ম্যাচের দলে রায়না ছিলেন। বাকি দু’টি ম্যাচের জন্য নির্বাচকরা দল নির্বাচন করবেন রবিবার। তখনই স্পষ্ট হয়ে যাবে চলতি সিরিজে তাঁর ভবিষ্যৎ।